钦定古今图书集成/明伦汇编/家范典/第039卷 > 徐祯稷耻言 > 《戒子弟》
## 钦定古今图书集成/明伦汇编/家范典/第039卷 > 徐祯稷耻言 > 《戒子弟》

《馀斋》曰：“才子弟，制其爱，毋弛其诲，故不以骄败；不肖
子弟，严其诲，毋薄其爱，故不以怨离。”

又

《馀斋》曰：“世家子弟戒四恃，绝六恶。四恃者，财足以豪，
势足以逞，门第足以矜伐，小才足以先人。缘兹四恃，
遂生六恶：曰奢、曰淫、曰懒、曰傲、曰刚很、曰浮薄。”

又

富贵得子昌而爱，谘于医曰：“若为使婴勿病乎？”医曰：“子
曷不云：‘若为使勿病婴乎？夫父爱者子多过，母爱者
子多病，馀饱馀燠，是生疾疢，而能以义制爱，婴病去
半矣’。”馀斋闻而叹曰：“善夫！吾闻之，上医原病，下医攻
病。